### Resumé

Sydtrafik har sendt Budgetforslag 2026 i høring ved Region Syddanmark og kommunerne i Sydtrafiks område. Der er høringsfrist den 10. oktober 2025.

### Sagsfremstilling

Sydtrafiks vision er at være et attraktivt mobilitetsselskab med kunden i centrum. Selskabet skal drives effektivt med fokus på innovation, bæredygtighed og fleksibilitet. Det betyder, at der fremadrettet er fokus på mobilitet, udvikling af knudepunkter i samarbejde med stærke strategiske partnerskaber og med henblik på at flere rejser sammen på tværs af alle mobilitetsformer.

Sydtrafiks budgetforslag for 2026 er udarbejdet med udgangspunkt i forudsætningsbudget 2026, som bestyrelsen godkendte på bestyrelsesmødet den 2. maj 2025. Budgetforslag 2026 tager udgangspunkt i budget 2025, regnskab 2024 samt kendte ændringer i driften i øvrigt.

Der er følgende generelle bemærkninger til budgetforslaget for alle kommuner og regionen under et:

* Der er indarbejdet en takststigning på 1%, hvilket svarer til takststigningsloftet som er fastsat af Trafikstyrelsen. Takststigningen er indarbejdet på rejsekort classic og rejsekort som app
* Udgifterne til busdriften stiger med ca. 20 mio. kr., hvilket hovedsageligt skyldes ændringer i indeks samt stigning i køreplantimer
* Indtægterne forventes at falde med ca. 1 mio. kr. Der er taget højde for takststigning samt manglende indtægter pga. gratis busser i Fredericia, som udgør ca. 3,7 mio. kr., der henføres direkte til Fredericia Kommune
* Fra 2025 opkræves der ikke længere bidrag til investering i rejsekortudstyr. I stedet er der oprettet en omstillingspulje til etablering af nyt rejsekort og afvikling af eksisterende
* Åben flextrafik forventes på samme niveau som budget 2025, ca. 32,4 mio. kr.
* Udgifterne til handicapkørsel forventes ligeledes på samme niveau som budget 2025, ca. 54,5 mio. kr.
* Kommunalt visiteret flextrafik forventes et mindre fald på 0,6 mio. kr. forhold til budget 2025 til ca. 26,8 mio. kr.
* Udgifter til administrationen forventes at stige med 1,6 mio. kr. i forhold til budget 2025 til 50,4 mio. kr. Det skyldes dels, at beløbene er fremskrevet med KL's senest opdaterede fremskrivningssatser for løn og priser. Administrationen er hævet med 6,5 mio. kr. i forhold til regnskab 2023.

For Vejle Kommune gælder specifikt:

* Finansieringsbidraget til busdriften stiger med 4,3 mio. kr. Takststigninger forventes at bidrage til en øget busindtægt på 0,5 mio. kr., men det modsvares af stigende udgifter pga. stigning i antal køreplantimer samt stigende omkostningsindeks (stigende løn- og drivmiddeludgifter). Derudover påvirker de stigende administrationsudgifter også. Samlet udgift for Vejle kommune bliver 61,1 mio. kr.
* Åben flextrafik forventes at stige med 0,1 mio. kr. til 5,6 mio. kr. Stigningen skyldes hovedsageligt et let stigende antal rejser samt et højere omkostningsindeks.
* Bidraget til handicapkørsel forventes at falde med 0,2 mio. kr., hvilket hovedsageligt skyldes fald i rejseantal
* Kommunal visiteret flextrafik forventes at stige med 0,6 mio. kr. Det skyldes hovedsageligt stigende omkostningsindeks, samt en mindre stigning i kørselsomfang. Kommunalt visiteret flextrafik betales ikke af Kollektiv Trafik under Teknisk Udvalg, men fordeles ud til de forvaltninger som gør brug af tilbuddet.

Samlet set er budgetforslaget til Vejle Kommune fra Sydtrafik 4,7 mio. kr. højere end sidste års budget, og 8,2 mio. kr. højere end regnskab 2024. Dette kan delvist tilskrives, at kørselsomfanget er udvidet med knap 3% siden 2024, men i høj grad også, at de stigende omkostningsindeks gør udgiften til at drive bustrafik højere.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles i Teknisk Udvalg.

### Indstilling Teknik- og Miljødirektøren indstiller

**at** udvalget godkender udkast til høringssvar.

### Beslutning

Godkendt.

Lucas Friis var fraværende.